b'\n_START_ARTICLE_\nJungtini\xc5\xb3 Valstij\xc5\xb3 Kabinetas\n_START_PARAGRAPH_\nJungtini\xc5\xb3 Valstij\xc5\xb3 kabinetas (paprastai dar JAV prezidento kabinetas arba tiesiog Kabinetas) yra sudarytas i\xc5\xa1 auk\xc5\xa1\xc4\x8diausi\xc5\xb3 paskirt\xc5\xb3j\xc5\xb3 federalin\xc4\x97s Jungtini\xc5\xb3 Amerikos Valstij\xc5\xb3 vykdomosios vald\xc5\xbeios pareig\xc5\xabn\xc5\xb3. Kabinetas egzistavo dar pirmojo JAV prezidento D\xc5\xbeord\xc5\xbeo Va\xc5\xa1ingtono valdymo metais, kai prezidentas paskyr\xc4\x97 kabinet\xc4\x85, susid\xc4\x97jus\xc4\xaf i\xc5\xa1 4 \xc5\xbemoni\xc5\xb3: valstyb\xc4\x97s sekretoriaus Tomo D\xc5\xbeefersono, i\xc5\xbedo sekretoriaus Aleksandro Hamiltono, karo sekretoriaus Henrio Nokso ir JAV generalinio prokuroro Edmundo Randolfo. Tuomet kabinetas buvo skirtas patarti ir pad\xc4\x97ti prezidentui eiti pareigas. JAV Kabineto pareig\xc5\xabnus JAV prezidento teikimu tvirtina Jungtini\xc5\xb3 Valstij\xc5\xb3 Senatas. Jei pareig\xc5\xabn\xc5\xb3 kandidat\xc5\xabros patvirtinamos, \xc5\xa1ie yra prisaikdinami ir pradeda eiti savo pareigas. I\xc5\xa1skyrus JAV generalin\xc4\xaf prokuror\xc4\x85, visiems JAV prezidento kabineto pareig\xc5\xabnams suteikiamas sekretoriaus vardas. Kabineto nariai yra atskaitingi JAV prezidentui, kuris gali bet kur\xc4\xaf pareig\xc5\xabn\xc4\x85, bet kuriuo metu atleisti.\n_START_SECTION_\nVir\xc5\xa1enyb\xc4\x97\n_START_PARAGRAPH_\nJAV prezidento kabineto pos\xc4\x97d\xc5\xbei\xc5\xb3 metu, kabineto nariai yra susodinami, remiantis JAV vir\xc5\xa1enyb\xc4\x97s tvarka - auk\xc5\xa1tesnio rango pareig\xc5\xabnai s\xc4\x97di ar\xc4\x8diau stalo vidurio. Vadinasi, prezidentas ir viceprezidentas s\xc4\x97di vienas prie\xc5\xa1ais kit\xc4\x85 ovalaus stalo viduryje. JAV valstyb\xc4\x97s ir gynybos sekretoriai s\xc4\x97di atitinkamai \xc4\xaf de\xc5\xa1in\xc4\x99 ir \xc4\xaf kair\xc4\x99 nuo JAV prezidento, o i\xc5\xbedo sekretorius ir generalinis prokuroras s\xc4\x97di atitinkamai viceprezidento de\xc5\xa1in\xc4\x97je ir kair\xc4\x97je. Toks susodinimas pagal rangus t\xc4\x99siamas, o vyriausybinio lygio pareig\xc5\xabnai yra susodinami pa\xc4\x8diuose stalo galuose - toliausiai nuo prezidento ir viceprezidento.\n_START_SECTION_\nPrezidento pareig\xc5\xb3 paveld\xc4\x97jimo linija\n_START_PARAGRAPH_\nJAV prezidento kabinetas taip pat svarbus JAV prezidento pareig\xc5\xb3 par\xc4\x97mimo linijoje, kuri nustato kokia tvarka prezidento mirties ar atsistatydinimo atveju kabineto nariai paveldi ar perima prezidento pareigas. JAV viceprezidentas, JAV Atstov\xc5\xb3 r\xc5\xabm\xc5\xb3 pirmininkas, JAV Senato pro tempore prezidentas (ilgiausiai Senate dirbantis politikas) ir JAV valstyb\xc4\x97s sekretorius yra pagrindiniai pareig\xc5\xabnai JAV prezidento pareig\xc5\xb3 par\xc4\x97mimo linijoje. Da\xc5\xbenai stengiamasi, kad visas kabinetas neb\xc5\xabt\xc5\xb3 susirink\xc4\x99s vienoje vietoje, net tokiomis formaliomis progomis, kaip S\xc4\x85jungos pad\xc4\x97ties kalba. Tai yra ma\xc5\xbeiausiai vienas kabineto narys nedalyvauja. Tada jei prezidentas, viceprezidentas, Atstov\xc5\xb3 r\xc5\xabm\xc5\xb3 pirmininkas ir kiti prezidento kabineto nariai \xc5\xbe\xc5\xabsta, \xc5\xa1is asmuo saugomas ir paruo\xc5\xa1iamas vald\xc5\xbeios par\xc4\x97mimui.\n_START_SECTION_\nKabineto ir vyriausybinio lygio pareig\xc5\xabnai\n_START_PARAGRAPH_\nI\xc5\xa1vardint\xc5\xb3 pareig\xc5\xabn\xc5\xb3 kandidat\xc5\xabros buvo pateiktos Donaldo Trampo ir patvirtintos JAV Senate. Kai kurie pareig\xc5\xabnai veikia kaip laikinai einantys pareigas (j\xc5\xb3 paskyrimui Senato pritarimo nereikia). I\xc5\xa1rinktam viceprezidentui nereikalingas Senato patvirtinimas. Patvirtinimo taip pat nereikia Balt\xc5\xb3j\xc5\xb3 R\xc5\xabm\xc5\xb3 personalo pareigyb\xc4\x97ms, tokioms kaip JAV prezidento administracijos vadovui ar atstovui spaudai.'